पाएं अपने शहर की ताज़ा ख़बरें और फ्री ई-पेपरडाउनलोड करें
मुंबई. राजनीतिक अटकलों के बीच राष्ट्रवादी कांग्रेस पार्टी ने मंगलवार को पार्टी के कुछ नए चेहरों को मंत्री पद की शपथ दिलाने की तैयारी कर ली है। राजभवन में साढ़े ग्यारह बजे आयोजित शपथग्रहण समारोह में चार या पांच विधायकों को मंत्री पद की शपथ दिलाने की संभावना है। इनमें प्रदेशाध्यक्ष मधुकरराव पिचड़, ठाणे के विधायक जितेंद्र अव्हाड, शशिकांत शिंदे और विधानसभा अध्यक्ष दिलीप वलसे पाटील के नाम की चर्चा है। राकांपा प्रमुख शरद पवार पार्टी की छवि सुधारने के लिए पार्टी कोटे के मंत्रियों में फेरबदल करना चाहते हैं, ताकि 2014 के चुनाव पार्टी पूरी ताकत से लड़ सके।
देशमुख को लेकर संदेह: इसी तरह अन्न व नागरिक आपूर्ति मंत्री अनिल देशमुख व जल स्वच्छता मंत्री लक्ष्मणराव ढोबले का पत्ता कटने की चर्चा हैं। हालांकि देशमुख के नाम को लेकर संदेह है।
पार्टी उनके नाम पर पुर्नविचार कर सकती है क्योंकि विदर्भ में पार्टी की ताकत बढ़ानी है, तो देशमुख को नजरअंदाज नहीं किया जा सकता। यदि दिलीप वलसे पाटील को विधानसभा अध्यक्ष पद से हटाकर मंत्रिमंडल में जगह दी जाती है तो उनकी जगह किसे लाया जाएगा इसे लेकर संदेह बरकरार है।
पाटील की जगह लेंगे ग्राम विकास मंत्री: एक चर्चा यह भी है कि यदि गृहमंत्री पद से आरआर पाटील को हटाया जाता है तो ग्राम विकास मंत्री जयंत पाटील को यह जिम्मेदारी दी जा सकती है। सूत्रों की मानें तो सोमवार देर रात तक पवार नए मंत्रियों के नाम पर मुहर लगा देंगें। बताया जाता है कि मंत्रिमंडल में नए चेहरों को शामिल किया जाएगा। नए मंत्रिमंडल में जगह मिलेगी या लालबत्ती छिनेगी इसे लेकर राष्ट्रवादी के मंत्रियों में जबरदस्त बेचैनी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn